CELEX: 52005SC0011
Language: mt
Date: 2005-01-11 00:00:00
Title: Rakkomandazzjoni għal Opinjoni tal-Kunsill skond it-tielet paragrafu ta’ l-Art. 5 tar-regolament tal-Kunsill (KE) Nru 1466/97 tas-7 ta’ Lulju 1997 Dwar il-programm ta’ stabbiltà aġġornat ta’ l-Olanda, 2004-2007

Avviż Legali Importanti

|

52005SC0011

Rakkomandazzjoni għal Opinjoni tal-Kunsill skond it-tielet paragrafu ta’ l-Art. 5 tar-regolament tal-Kunsill (KE) Nru 1466/97 tas-7 ta’ Lulju 1997 Dwar il-programm ta’ stabbiltà aġġornat ta’ l-Olanda, 2004-2007  /* SEK/2005/0011 finali */  

	Brussel 11.1.2005SEG(2005) 11 finaliRakkomandazzjoni għalOPINJONI TAL-KUNSILLskond it-tielet paragrafu ta’ l-Art. 5 tar-Regolament tal-Kunsill (KE) Nru 1466/97 tas-7 ta’ Lulju 1997 Dwar il-programm ta’ stabbiltà aġġornat ta’ l-Olanda, 2004-2007(preżentata mill-Kummissjoni)MEMORANDUM TA’ SPJEGAZZJONIIr-Regolament tal-Kunsill (KE) Nru 1466/97 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinazzjoni tal-politika ekonomika[1] jistipula li l-Istati Membri parteċipanti, jiġifieri, dawk li adottaw il-munita unika, kellhom jippreżentaw programmi ta’ stabbiltà lill-Kunsill u l-Kummissjoni sa l-1 ta’ Marzu 1999. Skond l-Artikolu 5 ta’ dan ir-Regolament, il-Kunsill kellu jeżamina kull programm ta’ stabbiltà fuq il-bażi ta’ valutazzjonijiet imħejjija mill-Kummissjoni u mill-Kumitat imwaqqaf bl-Artikolu 114 tat-Trattat (il-Kumitat Ekonomiku u Finanzjarju). Fuq il-bażi ta’ rakkomandazzjoni mill-Kummissjoni u wara li kkonsulta lill-Kumitat Ekonomiku u Finanzjarju, il-Kunsill ta l-opinjoni tiegħu, wara li kien eżamina l-programm. Skond ir-Regolament, l-Istati Membri jridu kull sena jippreżentaw aġġornamenti tal-programmi ta’ stabbiltà tagħhom, li jistgħu jkunu eżaminati wkoll mill-Kunsill skond dawn l-istess proċeduri.Fid-dawl ta’ żbilanċ ġenerali tal-gvern ta’ 3.2% tal-PGD li ġie rreġistrat fl-2003, il-Kunsill iddeċieda fit-2 ta’ Ġunju 2004 li l-Olanda kellha żbilanċ eċċessiv u rrakkomanda li l-iżbilanċ eċċessiv jissewwa sa mhux aktar tard mill-2005. B’mod partikolari, kien irrakkomandat li l-miżuri korrettivi meħuda sa l-2005 jkunu prinċipalment ta’ natura strutturali u jkunu jammontaw għal mill-inqas nofs punt perċentwali tal-PGD. Fil-laqgħa tiegħu tal-21 ta’ Ottubru 2004 l-Kunsill ta’ l-Ecofin irreveda l-miżuri meħuda mill-Olanda u kkonkluda, f’konformità mal-valutazzjoni tal-Kummissjoni, li f’dak l-istadju l-miżuri kienu jidhru li huma biżżejjed biex jikkoreġu l-iżbilanċ eċċessiv fiż-żmien stipulat. Il-Kummissjoni u l-Kunsill se jkomplu josservaw l-azzjoni li tittieħed. Il-valutazzjoni ta’ l-aġġornament tal-programm ta’ stabbiltà hija parti minn din is-sorveljanza kontinwa.L-ewwel programm ta' stabbiltà għall-Olanda, li jkopri l-perjodu 1999-2002, kien ippreżentat fl-4 ta' Novembru 1998 u ġie evalwat mill-Kunsill fl-1 ta' Diċembru 1998. Ġew ippreżentati aġġornamenti f'kull sena ta' wara din, bl-aktar wieħed riċenti jkun ippreżentat fit-23 ta' Novembru 2004. Is-servizzi tal-Kummissjoni għamlu evalwazzjoni teknika ta’ dan l-aġġornament, li fih qiesu ir-riżultati tal-previżjonijiet ekonomiċi tagħhom stess tal-Ħarifa 2004 u kkunsidraw il-kodiċi tal-kondotta[2], il-metodoloġija li fuqha hemm qbil komuni dwar il-valutazzjoni tal-produzzjoni potenzjali u l-bilanċi aġġustati għaċ-ċiklu ekonomiku, ir-rakkomandazzjonijiet li jinsabu fil-linji ta’ gwida ġenerali ta’ politika ekonomika għall-perjodu 2003-2005 u l-prinċipji stipulati fil-Komunikazzjoni mill-Kummissjoni lill-Kunsill u l-Parlament Ewropew tas-27 ta' Novembru 2002 dwar it-tisħiħ tal-koordinazzjoni tal-politika baġitarja[3]. Din l-evalwazzjoni hi kif ġej:-  L-aġġornament ta’ l-2004 għall-programm ta’ stabbiltà ta’ l-Olanda, li jkopri l-perjodu 2004-2007, ġie ppreżentat fit-23 ta’ Novembru 2004, wara li kien approvat mill-gvern. Il-previżjonijiet multi-annwali fl-aġġornament huma prinċipalment meħuda mill-baġit ta’ l-2005, li kien ippreżentat lill-Parlament fil-21 ta’ Settembru 2004.[4] L-aġġornament huwa fil-biċċa l-kbira konformi mar-rekwiżiti ta’ l-informazzjoni tal-“Kodiċi ta’ l-Imġiba dwar il-kontenut u l-preżentazzjoni tal-programmi ta’ stabbiltà u konverġenza”. Huwa jkopri l-oqsma kollha meħtieġa u jipprovdi l-elementi varjabbli obbligatorji kollha u l-biċċa l-kbira minn dawk li m'humiex obligatorji, ħlief għal ċerta informazzjoni li tikkonċerna l-produzzjoni potenzjali.-  Ix-xenarju makroekonomiku ta' l-aġġornament huwa meħud mis- CPB Netherlands Bureau of Economic Policy Analysis (CPB). L-aġġornament jassumi rkupru gradwali, bi tkabbir reali fil-PGD ta' 1½% fl-2005, li jiżdied għal 2½% mill-2006 'l quddiem. Għall-perjodu 2004-2006, il-previżjonijiet ta' l-elementi varjabbli prinċipali huma pjuttost qrib ta’ dawk fil-previżjoni tal-Ħarifa 2004 tas-servizzi tal-Kummissjoni. Madankollu, l-aktar informazzjoni riċenti li hija disponibbli fuq il-prezzijiet tal-prodotti, ir-rati tal-kambju u l-volumi tal-kummerċ jagħtuna x’nifhmu li x-xenarju makroekonomiku li hemm fl-aġġornament għas-snin 2005 u 2006 huwa pjuttost ottimista. B’mod partikolari, l-ipoteżi għat-tkabbir ekonomiku fl-2005 tidher waħda favorevoli. L-ipoteżi għat-tkabbir fl-2007 tidher waħda plawżibbli fid-dawl ta' l-istima tar-rata ta' tkabbir potenzjali u l-aspettattiva li d-distakk bejn it-tkabbir reali u dak potenzjali jonqos gradwalment waqt li l-ekonomija tkun qed tirkupra. Ir-rati ta' tkabbir potenzjali u tad-distakk bejn dan u t-tkabbir ekonomiku reali meħuda mix-xenarju ekonomiku ta' l-aġġornament bl-użu tal-metodoloġija maqbula jidhru plawżibbli. Il-previżjonijiet tal-programm għall-inflazzjoni jidhru realistiċi.-  L-għan primarju ta' l-istrateġija baġitarja ta' l-aġġornament huwa li jitnaqqas l-iżbilanċ ġenerali tal-gvern għal inqas mill-valur ta' referenza tat-Trattat ta' 3% tal-PGD sa l-2005. Għal dan l-għan, huwa jinkludi sforz ta' konsolidazzjoni li parti konsiderevoli minnu għandha sseħħ lejn il-bidu tal-programm, u hija kkonċentrata fuq l-2004 u l-2005. Il-miżuri korrettivi għall-2005 jammontaw għal nofs punt perċentwali tal-PGD. Bl-effett konġunt tal-konsolidazzjoni fiskali u tat-titjib ekonomiku gradwali li hu mistenni, l-aġġornament jipprevedi li l-iżbilanċ ġenerali tal-gvern jaqa' minn 3.0% tal-PGD fl-2004 għal 2.6% tal-PGD fl-2005, 2.1% tal-PGD fl-2006 u 1.9% tal-PGD fl-2007. L-iżbilanċ aġġustat għaċ-ċiklu ekonomiku huwa mistenni li jinżel matul il-perjodu kopert u jonqos minn 1.6% tal-PGD fl-2004 għal 1.2% tal-PGD fl-2005. Madankollu, il-bilanċ aġġustat għaċ-ċiklu ekonomiku m’hux mistenni li jkompli jitjieb fl-2006 u mistenni li saħansitra jiddeterjora xi ftit fl-2007, u jilħaq livell ta' 1.3% tal-PGD. L-istrateġija baġitarja tinvolvi l-użu ta' limiti fuq l-infiq reali sabiex ikun hemm kontroll fuq iż-żieda fl-infiq u l-għan fit-tul ta' finanzi pubbliċi sostenibbli, f’konsistenza ma' l-istrateġija ta' l-aġġornament preċedenti. Il-proporzjon ta' l-investiment pubbliku huwa mistenni li jibqa' stabbli fuq livell ta' ftit aktar minn 3% tal-PGD matul il-perjodu kopert, meta mqabbel ma' medja ta' 2.4% tal-PGD fl-UE fl-2004.-  Il-previżjonijiet ta' l-aġġornament għall-baġit jidhru plawżibbli u l-inċertezzi li hemm fil-previżjonijiet huma b’mod ġenerali bbilanċjati. Xi riskji għall-previżjonijiet ta' l-iżbilanċ joħorġu mir-riskji għall-prospetti makroekonomiċi. Barra minn dan, l-ispejjeż baġitarji tal-ftehim soċjali milħuq bejn il-gvern u l-imsieħba soċjali fil-5 ta' Novembru ma ġewx inkorporati f’dan l-aġġornament, filwaqt li l-inċertezza li teżisti dwar l-implimentazzjoni tar-riformi fl-oqsma tal-kura tas-saħħa u l-pensjonijiet tista' wkoll twassal għal defiċit ogħla. Madankollu, dawn ir-riskji huma mtaffija mill-impatt pożittiv tal-prezz aktar għoli taż-żejt fuq id-dħul mill-bejgħ tal-gass naturali, u mill-fatt li l-ipoteżi dwar l-intensità fiskali ta' l-attività ekonomika użata fix-xenarju li fuqu hu bbażat l-aġġornament hija x'aktarx kawta. Meta wieħed iqis il-bilanċ tar-riskji għall-miri baġitarji, l-Olanda tidher li tinsab fit-triq it-tajba biex tikkoreġi d-defiċit eċċessiv sa l-2005, jiġifieri sat-tmiem taż-żmien li ingħatalha mill-Kunsill. Madankollu, il-proċess ta' konsolidazzjoni fiskali imbassar wara l-korrezzjoni ta' l-iżbilanċ eċċessiv huwa nieqes mill-ambizzjoni, għax ma jiżgurax l-ilħuq ta' l-għanijiet għal żmien ta' tul medju ta' pożizzjoni baġitarja ta' qrib il-bilanċ matul il-perjodu tal-programm. Barra minn dan, matul dan il-perjodu (2006-2007), il-politika baġitarja li hemm fl-aġġornament ma tidhirx li tipprovdi marġni suffiċjenti ta' sigurtà kontra l-ksur tal-limitu ta' 3% tal-PGD bħala riżultat ta' ċaqliq makroekonomiku normali.-  L-aġġornament jistenna li l-proporzjon tad-dejn għall-PGD jibqa' taħt il-valur ta' referenza ta' 60% tal-PGD u li jitla' minn ftit aktar minn 56% tal-PGD fl-2004 għal ftit aktar minn 58% tal-PGD f'kull waħda mis-snin 2005 sa 2007 biż-żieda fil-PGD nominali tikkumpensa fil-parti l-kbira għall-impatt negattiv li għandhom id-defiċits persistenti fuq il-proporzjon tad-dejn mal-PGD. L-aġġornament jistenna li l-aġġustamenti fl-i stock/flow għandhom jikkontribwixxu xi ftit għal żieda fid-dejn matul il-perjodu 2005-2007 wara li kienu hemm aġġustamenti fl-i stock/flow li naqqsu d-dejn matul il-perjodu 2000-2003 bħala riżultat tad-dħul mill-privatizzazzjoni; id-daqs ta' l-aġġustamenti, madankollu, jibqa' relattivament limitat għal inqas minn nofs punt perċentwali tal-PGD. Dawn il-previżjonijiet huma qrib sew tal-previżjonijiet tal-Ħarifa 2004 tas-servizzi tal-Kummissjoni. Ir-riskji għall-proporzjon tad-dejn jikkorrispondu ma' dawk għat-tbassir tad-defiċit u jidhru fil-biċċa l-kbira bbilanċjati.-  L-aġġornament jagħti ħarsa fil-qosor lejn il-programm tal-gvern għar-riformi strutturali, li jinkludi bidla sħiħa tas-sistemi tas-sigurtà soċjali, l-pensjonijiet u l-kura tas-saħħa li hija intenzjonata li ttejjeb is-sostenibbiltà tal-finanzi pubbliċi u li żżid il-parteċipazzjoni fid-dinja tax-xogħol. Huwa jippreżenta wkoll l-impatt pożittiv li tnaqqis fil-piż amministrattiv ikollu fuq l-impjiegi u l-attività ekonomika. Kollox ma' kollox, dawn ir-riformi għandhom itejbu s-sostenibbiltà tal-finanzi pubbliċi Olandiżi. Madankollu, f’diversi oqsma, bħar-riformi tas-saħħa u tal-pensjonijet, hemm dubju dwar kemm il-miżuri proposti se jinfluwenzaw b'mod effettiv l-aġir reali ta' l-operaturi ekonomiċi u allura jwasslu għall-iffrankar intenzjonat fil-baġit. Barra minn dan, jidher li l-impatt baġitarju pożittiv ta' riformi strutturali li jsaħħu t-tkabbir ekonomiku potenzjali se jinħass l-iżjed wara l-perjodu kopert mill-aġġornament, filwaqt li xi wħud mill-miżuri li jżidu d-dħul nett fuq medda qasira ta' żmien jistgħu ma jkunux dawk li jwasslu għall-akbar titjib fl-istruttura ta' l-ekonomija. Eżempju ta' dan hi ż-żieda fil- marginal wedge għal dawk bi dħul baxx jew medju.-  L-Olanda tinsab f’pożizzjoni relattivament favorevoli fejn tidħol is-sostenibbiltà fit-tul tal-finanzi pubbliċi, minkejja l-piz baġitarju proġettat għoli ta' popolazzjoni li qed tixjieħ. Madankollu, minkejja r-riformi li għaddejjin fil-qasam tas-sigurtà soċjali, tal-pensjonijiet u tal-kura tas-saħħa, il-politika kurrenti ta' l-Olanda tinvolvi xi riskji għas-sostenibbiltà. L-istrateġija ppreżentata fil-programm hija prinċipalment imsejsa fuq miżuri mmirati li jkabbru l-parteċipazzjoni fid-dinja tax-xogħol u jillimitaw l-infiq li għandu x’jaqsam ma' l-età. Meta wieħed iqis iż-żieda mbassra fil-proporzjon tad-dipendenza tax-xjuħija, huwa essenzjali għas-sostenibbiltà fit-tul li jkun hemm riformi oħra li jimmodifikaw ix-xejriet fl-infiq li għandu x'jaqsam ma' l-età u li jgħollu iżjed ir-rati ta' parteċipazzjoni fid-dinja tax-xogħol.-  Kollox ma' kollox, il-politika ekonomika ppreżentata fl-aġġornament hija parzjalment konsistenti mal-linji gwida ġenerali speċifiċi għal pajjiżi individwali fil-qasam tal-finanzi pubbliċi. Il-qafas baġitarju bil-limiti ta' l-infiq ġie rrispettat, u l-aġġustament baġitarju biex jissewwa l-iżbilanċ eċċessiv miexi b'pass tajjeb. Madankollu, it-tnaqqis fl-iżbilanċ nominali fl-2006 u speċjalment fl-2007 mistenni li jseħħ pjuttost bil-mod u l-bilanċ aġġustat għaċ-ċiklu ekonomiku m'hux se jkun tnaqqas b'mill-inqas 0.5% tal-PGD kull sena. Barra minn dan, l-ilħuq ta' pożizzjoni fiskali ta' qrib il-bilanċ jew ta' bilanċ favorevoli m'hux mistenni matul il-perjodu ta' żmien li jkopri dan l-aġġornament.-  Fid-dawl ta' din il-valutazzjoni, huwa rrakkomandat lill-Olanda li tieħu l-miżuri neċessarji biex tiżgura li tintlaħaq u tinżamm pożizzjoni baġitarja ta' qrib il-bilanċ wara li jkun issewwa d-defiċit eċċessiv.Tqabbil tal-previżjonijiet makroekonomiċi u baġitarji prinċipali2004 | 2005 | 2006 | 2007 |PGD reali (bidla %) | PS Nov. 2004 | 1¼ | 1½ | 2½ | 2½ |KUMM | 1.4 | 1.7 | 2.4 | n.a. |PS Ott. 2003 | 1 | 2½ | 2½ | 2½ |Inflazzjoni ta' l-HICP (%) | PS Nov. 2004 | 1¼ | 1¼ | 1½ | 1½ |KUMM | 1.2 | 1.3 | 1.4 | n.a. |PS Ott. 2003 | 1.5 | 1½ | 1½ | 1½ |Bilanċ ġenerali tal-gvern (% tal-PGD) | PS Nov. 2004 | -3.0 | -2.6 | -2.1 | -1.9 |KUMM | -2.9 | -2.4 | -2.1 | n.a. |PS Ott. 2003 | -2.3 | -1.6 | -0.9 | -0.6 |Bilanċ primarju (% tal-PGD) | PS Nov. 2004 | -0.1 | 0.3 | 0.7 | 0.8 |KUMM | 0.0 | ½ | 0.9 | n.a. |PS Ott. 2003 | 0.6 | 1.2 | 1.8 | 2.1 |Bilanċ aġġustat għaċ-ċiklu ekonomiku (% tal-PGD) | PS Nov. 20041 | -1.6 | -1.2 | -1.2 | -1.3 |KUMM | -1.4 | -1.0 | -1.0 | n.a. |PS Ott. 20031 | -0.7 | -0.3 | -0.2 | -0.2 |Dejn gross tal-gvern (% tal-PGD) | PS Nov. 2004 | 56.3 | 58.1 | 58.6 | 58.3 |KUMM | 55.7 | 58 | 58.4 | n.a. |PS Ott. 2003 | 54. 5 | 53.7 | 53.0 | 52.2 |1 Kalkoli tas-servizzi tal-Kummissjoni fuq il-bażi ta' l-informazzjoni fil-programm. Sorsi: Programmi ta' stabbiltà (PS); Il-previżjonijiet ekonomiċi tal-Ħarifa 2004 tas-servizzi tal-Kummissjoni (KUMM); Kalkoli tas-servizzi tal-Kummissjoni. Ir-rati ta' tkabbir imbassra fl-aġġornament tqarrbu għall-eqreb kwart ta’ punt perċentwali. |Fuq il-bażi ta' din il-valutazzjoni, il-Kummissjoni adottat ir-rakkomandazzjoni mehmuża għal Opinjoni tal-Kunsill dwar il-programm ta' stabbiltà ta' l-Olanda u qiegħda tgħaddiha lill-Kunsill.Rakkomandazzjoni għalOPINJONI TAL-KUNSILLskond it-tielet paragrafu ta’ l-Art. 5 tar-Regolament tal-Kunsill (KE) Nru 1466/97 tas-7 ta’ Lulju 1997 Dwar il-programm ta’ stabbiltà aġġornat ta’ l-Olanda, 2004-2007IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra r-regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinament tal-politika ekonomika[5], u b'mod partikolari l-Artikolu 5(3) tiegħu,Wara li kkunsidra r-rakkomandazzjoni tal-Kummissjoni,Wara li kkonsulta lill-Kumitat Ekonomiku u Finanzjarju,TA DIN L-OPINJONI:1.  Fi [it-18 ta’ Jannnar 2005] il-Kunsill eżamina l-programm ta’ stabbiltà aġġornat ta’ l-Olanda, li jkopri l-perjodu mill-2004 sa l-2007. Il-programm jissodisfa l-biċċa l-kbira tar-rekwiżiti ta' informazzjoni tal-“kodiċi ta’ l-imġiba dwar il-kontenut u l-format tal-programmi ta’ stabbiltà u konverġenza”, kif rivedut.2.  Ix-xenarju makroekonomiku li fuqu hu bbażat il-programm jipprevedi li t-tkabbir reali tal-PGD se jiżdied minn 1% fl-2004 għal 1½% fl-2005 u għal medja ta' 2½% matul il-bqija tal-perjodu tal-programm. Dan ix-xenarju jidher li jirrifletti ipoteżi ta' tkabbir pjuttost favorevoli fid-dawl tax-xejriet riċenti fil-prezzijiet tal-prodotti, ir-rati tal-kambju u l-volumi tal-kummerċ relevanti. Il-previżjonijiet tal-programm għall-inflazzjoni jidhru realistiċi.3.  Fit-2 ta' Ġunju 2004, il-Kunsill iddeċieda li kien jeżisti żbilanċ eċċessiv fl-Olanda u rrakkomanda li dan jissewwa sa l-2005. F'konformità ma' din ir-rakkomandazzjoni, l-għan primarju ta' l-istrateġija baġitarja tal-programm hu li jnaqqas l-iżbilanċ ġenerali tal-gvern għal inqas mill-valur ta' referenza tat-Trattat ta' 3% tal-PGD sa l-2005. Għal dan il-għan, il-programm jinkludi sforz ta' konsolidazzjoni li parti konsiderevoli minnu għandha sseħħ lejn il-bidu tiegħu, u li hu kkonċentrat fuq l-2004 u l-2005. L-istrateġija baġitarja tinkludi wkoll l-użu ta' limiti fuq l-infiq reali sabiex ikun hemm kontroll fuq iż-żieda fl-infiq u l-għan fit-tul ta' finanzi pubbliċi sostenibbli. Fl-istess ħin, se jkompli jkun hemm investimenti pubbliċi konsiderevoli, li se jirriżultaw fi proporzjon medju ta' investiment pubbliku ta' ftit aktar minn 3% tal-PGD matul il-perjodu tal-programm, meta mqabbel ma' medja ta' 2.4% tal-PGD fl-UE fl-2004.4.  Kollox ma' kollox, ir-riskji għall-previżjonijiet baġitarji fil-programm jidhru bbilanċjati. B’mod partikolari, ir-riskji negattivi li ġejjin mix-xenarju makroekonomiku u l-piż baġitarju tal-ftehim soċjali bejn il-gvern u l-imsieħba soċjali li ntlaħaq fil-5 ta' Novembru 2004 huma b'mod ġenerali nnewtralizzati mir-riskji pożittivi ta' l-impatt li għandu prezz taż-żejt aktar għoli fuq id-dħul mill-bejgħ tal-gass naturali u tan-natura kawta ta' l-ipoteżi dwar l-intensità fiskali ta' l-attività ekonomika matul l-irkupru ekonomiku. Fid-dawl ta' din il-valutazzjoni tar-riskju, il-politika baġitarja li hemm fil-programm tidher biżżejjed biex tnaqqas l-iżbilanċ għal anqas minn 3% tal-PGD sa l-2005 imma ma tidhirx li tipprovdi marġini ta' sigurtà kontra li jinqabeż dan il-limitu bħala riżultat ta' ċaqliq makroekonomiku normali matul is-snin ta' wara. Tidher ukoll li m'hix biżżejjed biex tiżgura li l-għan għal tul medju ta' żmien li għandu l-Patt għall-Istabbiltà u t-Tkabbir Ekonomiku ta' pożizzjoni baġitarja ta' qrib il-bilanċ jintlaħaq matul il-perjodu tal-programm.5.  Il-proporzjon tad-dejn huwa stmat li laħaq il-56.3% tal-PGD fl-2004, jiġifieri taħt il-valur ta' referenza tat-Trattat ta' 60% tal-PGD. Il-programm jipprevedi li l-proporzjon tad-dejn jiżdied b'żewġ punti perċentwali matul il-perjodu tal-programm.6.  L-istrateġija baġitarja ppreżentata fil-programm tpoġġi lill-Olanda f'pożizzjoni relattivament favorevoli fejn tidħol is-sostenibbiltà fit-tul tal-finanzi pubbliċi, minkejja piż baġitarju importanti li hu previst minħabba popolazzjoni li qed tixjieħ. Fid-dawl taż-żieda mbassra fil-proporzjon tad-dipendenza tax-xjuħija, u fin-nuqqas ta' aktar konsolidazzjoni fiskali li twassal għal pożizzjoni baġitarja ta' qrib il-bilanċ jew ta' bilanċ favorevoli fuq perjodu ta' żmien ta' tul medju, aktar riformi li jimmodifikaw ix-xejriet fl-infiq li għandu x'jaqsam ma' l-età u li jkomplu jżidu r-rata tal-parteċipazzjoni fid-dinja tax-xogħol inaqqsu r-riskji għas-sostenibbiltà fuq perjodu itwal ta' żmien.7.  Il-politika ekonomika ppreżentata fl-aġġornament hija parzjalment konsistenti mal-linji gwida ġenerali speċifiċi għal pajjiżi individwali fil-qasam tal-finanzi pubbliċi. Il-qafas baġitarju bil-limiti ta' l-infiq ġie rispettat, u l-aġġustament baġitarju biex jissewwa l-iżbilanċ eċċessiv miexi b'pass tajjeb. Madankollu, it-tnaqqis fl-iżbilanċ nominali fl-2006 u speċjalment fl-2007 mistenni li jseħħ pjuttost bil-mod filwaqt li wara l-2005 l-bilanċ aġġustat għaċ-ċiklu ekonomiku m'hux se jkun wera progress lejn l-għan għal żmien ta' tul medju li tintlaħaq pożizzjoni fiskali ta' qrib il-bilanċ.* * *Fuq il-bażi ta' din il-valutazzjoni, huwa rrakkomandat lill-Olanda li tiżgura li l-iżbilanċ jitniżżel għal anqas minn 3% tal-PGD sa l-2005, u li tieħu l-miżuri neċessarji sabiex tikseb pożizzjoni baġitarja ta' qrib il-bilanċ wara dan.Previżjonijiet prinċipali meħuda mill-programm ta’ stabbiltà aġġornat ta’ l-Olanda2003 | 2004 | 2005 | 2006 | 2007 |Żieda tal-PGD f’termini reali (%) Inflazzjoni ta' l-HICP (%) Bilanċ ġenerali tal-gvern (% tal-PGD) Bilanċ primarju (% tal-PGD) Bilanċ aġġustat għaċ-ċiklu (% tal-PGD)1 Dejn gross tal-gvern (% tal-PGD) | -0.9 2.2 -3.2 -0.3 -1.9 54.1 | 1¼ 1¼ -3.0 -0.1 -1.6 56.3 | 1½ 1¼ -2.6 0.3 -1.2 58.1 | 2½ 1½ -2.1 0.7 -1.2 58.6 | 2½ 1½ -1.9 0.8 -1.3 58.3 |1 Kalkoli tas-servizzi tal-Kummissjoni li japplikaw il-metodoloġija li fuqha hemm qbil komuni għall-informazzjoni fil-programm.[1] ĠU L209, 2.8.1997. Id-dokumenti msemmija fit-test jinsabu fuq is-sit elettroniku li ġej: http://europa.eu.int/comm/economy_finance/about/activities/sgp/main_en.htm.[2] L-Opinjoni Riveduta tal-Kumitat Ekonomiku u Finanzjarju dwar il-kontenut u l-format ta’ programmi ta’ stabbiltà u konverġenza, ffirmata mill-Kunsill ta’ l-Ecofin fl-10.7.2001.[3] KUMM(2002) 668, 27.11.2002.[4] L-estimi ta' l-2005 ġew adottati mill-Parlament b'numru ta' emendi li ma kellhomx impatt apprezzabbli fuq il-figuri totali prinċipali tal-baġit.[5] ĠU L 209, 2.8.1997. Id-dokumenti kollha msemmija f’dan it-test jinsabu fuq il-websajt li ġej: http://europa.eu.int/comm/economy_finance/about/activities/sgp/main_en.htm.